KOMISIJOS REGLAMENTAS (EB) Nr. 524/2008
2008 m. birželio 11 d.
kuriuo iš dalies keičiamas reglamentas (EB) Nr. 1623/2000, nustatantis išsamias Tarybos reglamento (EB) Nr. 1493/1999 įgyvendinimo taisykles, dėl pagal konkursą naujam pramoniniam panaudojimui parduoto vyno alkoholio naudojimo terminų
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1999 m. gegužės 17 d. Tarybos reglamentą (EB) Nr. 1493/1999 dėl bendro vyno rinkos organizavimo (1), ir ypač į jo 33 straipsnį,
kadangi:
(1)
2000 m. liepos 25 d. Komisijos reglamentu (EB) Nr. 1623/2000, nustatančiu išsamias Reglamento (EB) Nr. 1493/1999 dėl bendro vyno rinkos organizavimo įgyvendinimo taisykles, susijusias su rinkos mechanizmais (2), taip pat yra nustatomos distiliavimo būdu pagal Reglamento (EB) Nr. 1493/1999 27, 28 ir 30 straipsnių nuostatas gauto alkoholio atsargų, kurias perima intervencinės agentūros, išsamios pardavimo taisyklės.
(2)
Laikantis Reglamento (EB) Nr. 1623/2000 80 straipsnio, rengiami vyno alkoholio konkursai, siekiant vyno alkoholį panaudoti pramonėje taikant naujus būdus, kad būtų sumažintos Bendrijos vyno alkoholio atsargos, o Bendrijoje galėtų būti įgyvendinami nedideli pramoniniai projektai, arba toks alkoholis perdirbamas į prekes, skirtas eksportuoti pramoninėms reikmėms.
(3)
Atsižvelgus į tai, kad 2006 m. buvo parduotas didelis alkoholio kiekis, skirtas panaudoti pramonėje taikant naujus būdus, akivaizdu, kad Reglamento (EB) Nr. 1623/2000 85 straipsnio 5 dalyje pirkėjui nustatytas dvejų metų alkoholio sunaudojimo terminas yra per trumpas ir jį reikėtų pratęsti vieneriais metais.
(4)
Todėl reikėtų atitinkamai iš dalies pakeisti Reglamentą (EB) Nr. 1623/2000.
(5)
Šiame reglamente numatytos priemonės atitinka Vyno vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 1623/2000 85 straipsnio 5 dalis keičiama taip:
„5. Sutartyje nurodytas alkoholis turi būti visiškai sunaudotas per trejus metus nuo pirmojo išvežimo dienos.“
2 straipsnis
Šis reglamentas įsigalioja trečią dieną nuo jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje, 2008 m. birželio 11 d.